הטבח בניר עוז

הטבח בניר עוז בוצע על ידי ארגון הטרור חמאס בבוקר 7 באוקטובר 2023, שמחת תורה תשפ"ד, בקיבוץ ניר עוז הסמוך לדרום רצועת עזה, כחלק ממתקפת הפתע על ישראל. בטבח נרצחו עשרות מתושבי הקיבוץ, ונגרם הרס רב. עשרות מתושבי הקיבוץ נעדרים, חלקם נחטפו לרצועת עזה, שתי קשישות מבין החטופים שוחררו כעבור כשבועיים וחצי.

רקע

הטבח 

בשבת, 7 באוקטובר 2023, בסביבות השעה 06:30, מחבלי חמאס נכנסו לקיבוץ מכל השערים והפתחים, תוך שהם רוצחים בדרך כל מי שיצאו לטיול בשדות, הם הגיעו בו זמנית מכמה כיוונים, הקיפו את הקיבוץ והורידו את גדר המערכת. ברשותם הייתה תחמושת רבה, רובי סער, טילי RPG, רימונים וחומרי נפץ.

המחבלים, המשתייכים לכוחות הנוח'בה של חמאס, השתמשו בכמויות גדולות של תחמושת מסוגים שונים. הם שהו בקיבוץ שעות ארוכות ורצחו משפחות שלמות, כולל קשישים וילדים.

המחבלים הגיעו מוכנים עם תצלומי אוויר של הקיבוץ – וידעו היכן האמבולנס, היכן רכב הרבש"ץ, ערוכים לקראת מוקדי התנגדות צפויים. מכת האש הראשונה הייתה פיצוץ האמבולנס ורכב הרבש"ץ. לפי עדויות התושבים, משפחות נרצחו ונשרפו, ובתים פוצצו באמצעות בלוני גז.

מלבד הקרבות של אנשי כיתת הכוננות ושאר חברי הקיבוץ שנטלו בהם חלק, במשך כל היום נאבקו משפחות הקיבוץ במחבלים שניסו לפרוץ את דלתות חדרי הממ"ד. רבים אחזו בידית בכל כוחם, אחרים נורו דרך הדלת בזמן שניסו להגן עליה. יותר מעשר שעות היו חברי הקיבוץ ללא הגנה. לאחר הפלישה הראשונית של המחבלים, פלשו גם פלסטינים תושבי הרצועה לקיבוץ, ביניהם גם נשים וילדים, ועברו מבית לבית לבזוז ולגנוב מכל הבא ליד, תוך שהם יורים במי שמתנגד ושורפים את הבתים לאחר שמיצו את העניין בהם.

בין הנרצחות בקיבוץ כרמלה דן קשישה בת 80 ונכדתה נויה דן בת ה-12 שהייתה על הרצף האוטיסטי.

רק בשעות הצהריים המאוחרות הגיעו חיילים לקיבוץ. בשבת אחר הצהריים הם התחילו לרכז את התושבים ששרדו בבית הילדים בקיבוץ.

לאחר הטבח 
במוצאי השבת שבין 14 ל-15 באוקטובר חיסלו מטוסי קרב של צה"ל ברצועת עזה את בילאל אל-קאדר, מפקד כוח נוח'בה בגדוד דרום חאן יונס, שהיה אחראי על הטבח בניר עוז ובנירים. רוב הניצולים מרוכזים מאז הטבח במלון ישרוטל ים סוף באילת. לטובת שיקום הקיבוץ נפתחה קרן תרומה, שנכון ל-17 באוקטובר גייסה קרוב ל-4,500,000 ש"ח.

תושבי ניר עוז הצהירו, גם בתקשורת, כי הם קוראים לממשלה לעשות הכל על מנת להחזיר את החטופים בשלום.

חטיפה לעזה 

מלבד הטבח, מחבלי חמאס חטפו עשרות מתושבי הקיבוץ לעזה, בהם אם ושני ילדיה הקטנים. אבי המשפחה, שהיה איתם בבית, נעדר וגורלו אינו ידוע. כמו כן נחטפה סבתא ומשפחה בת חמש נפשות, וכן יפה אדר בת ה-85, שדבר חטיפתה סוקר בהרחבה בשל תמונות שלה שפורסמו מזמן החטיפה.

נכון ל-17 באוקטובר נספרו כ-80 חטופים ונעדרים, וכ-25 נרצחים. לפי עמוד ה-X (לשעבר טוויטר) של מדינת ישראל, מתוך 450 תושבים נשארו 190.

ב-23 באוקטובר, ביום ה-17 למלחמה, שוחררו מן השבי ברצועת עזה נורית קופר בת ה-80 ויוכבד ליפשיץ בת ה-85 תושבות ניר עוז, והוטסו לבית החולים איכילוב. בעליהן נותרו בשבי יחד עם עוד כ-220 חטופים.

קישורים חיצוניים 
 
 
 
 
 
 
 
 רענן שקד, מדינת ישראל עזב/ה את הקבוצה, ידיעות אחרונות, 7 ימים, 27 באוקטובר 2023

הערות שוליים 

ניר עוז
ניר עוז
פיגועים שבהם נרצחו בני משפחה
רצח קטינים בישראל על רקע לאומני
חמאס: פיגועים
ישראל: מיתות מצולמות
ירי המוני בישראל
מתקפת הפתע על ישראל (2023)